和登城依子由韵
作者：張耒
朝代：宋

paragraphs: 步登高城望，望望殊未已。
惟時歲將窮，冬孟月魄死。
紛吾方有懷，一坐爲三起。
悲歌擊枯枿，聲與淚俱至。
人生隨大鈞，命不貸君子。
付之無如何，外垢資內洗。
前知賤終吉，外頗與愚似。
開門張瓊瑶，誰者目不寄。
支離冒多福，嬋娟畏獨美。
舉頭蒼天高，歎此青雲士。
酌公芳尊酒，願公百憂止。
履善神所勞，委置目前事。